Be to, valstybės narės turėtų reguliariai teikti Europolui (kad jis prireikus perduotų Iždo departamentui) grįžtamąją informaciją apie papildomą TFSP pranešimų, gautų iš Iždo departamento, naudą, kas leistų dar labiau pagerinti informacijos, kuria keičiamasi pagal 9 ir 10 straipsnius, kokybę ir kiekį. Komisija ragina Europolą toliau siekti aktyviai didinti informuotumą apie TFSP ir teikti pagalbą valstybėms narėms, kurios kreipiasi norėdamos gauti patarimų ir pasinaudoti jo patirtimi rengiant tikslinius prašymus pagal 10 straipsnį. Komisija taip pat ragina valstybes nares visapusiškai išnaudoti TFSP teikiamas galimybes.

Be to, Komisija mano, kad Iždo departamentas turėtų patobulinti savo procedūras persvarstydamas, ar būtina saugoti vadinamuosius atrinktus duomenis, ir užtikrinti, kad šie duomenys būtų saugomi tik tol, kol jie reikalingi konkrečiam tyrimui ar baudžiamajam persekiojimui, kuriems yra naudojami (6 straipsnio 7 dalis). Komisija siūlo Iždo departamentui nustatyti rašytines tokio duomenų saugojimo peržiūros procedūras.

Privalomas nuotolinis darbas Jungtinėse Amerikos Valstijose 2020 m. kovo-gegužės mėn. Susitarime nustatytoms apsaugos priemonėms, kontrolei ar abipusiškumo nuostatoms esminio poveikio neturėjo. Prižiūrėtojų bei auditorių vaidmeniui ir saugumo priemonių, skirtų įslaptintai informacijai apsaugoti, priežiūrai tai įtakos neturėjo – tebuvo pakoreguotas darbuotojų skaičius. Nors per šį ribotą laikotarpį Iždo departamentas neatsiuntė naujų prašymų pateikti duomenis pagal 4 straipsnį, Komisija yra įsitikinusi, kad Iždo departamentas šiuo laikotarpiu reagavo į skubius ir prioritetinius prašymus atlikti paiešką per TFSP, laikydamasis Susitarimo 5 straipsnyje nustatytų sąlygų.

Nors peržiūros laikotarpiu vidutinis pranešimų skaičius per mėnesį sumažėjo nuo 2 232 iki 1 631 (daugiausia dėl COVID-19 pandemijos), jis išliko didelis ir toliau rodė Susitarimo vertę. Palyginti su ankstesniu peržiūros laikotarpiu, paieškų skaičius per mėnesį sumažėjo nuo 1 115 iki 828, t. y. 26 proc.

Ši ataskaita grindžiama raštiškuose Iždo departamento atsakymuose į ES klausimyno, kuris buvo nusiųstas prieš atliekant peržiūrą, klausimus pateikta informacija, diskusijose su Iždo departamento darbuotojais ir JAV peržiūros grupės nariais gauta informacija, taip pat kituose viešai skelbiamuose Iždo departamento dokumentuose pateikta informacija. Be to, ataskaitoje atsižvelgiama į per peržiūrą Europolo darbuotojų, įskaitant Europolo duomenų apsaugos pareigūno, pateiktą informaciją. Kad turėtų visą reikiamą informaciją, Komisija taip pat susitiko su paskirtuoju paslaugų teikėju, kuris pateikė savo informaciją, o 2022 m. sausio 24 d. surengė posėdį, kuriame valstybės narės pateikė grįžtamąją informaciją apie Susitarimo abipusiškumo nuostatas.

Šios peržiūros laikotarpiu ES iš TFSP gavo palyginti daugiau naudos nei per ankstesnes peržiūras nagrinėtais laikotarpiais. JAV valdžios institucijos plačiai naudojosi Susitarimo 9 straipsnyje nustatyta galimybe pagal TFSP gautą informaciją ES valdžios institucijoms teikti nesant prašymų. Be to, peržiūrimu laikotarpiu Europolas toliau aktyviai iniciavo nemažai prašymų pagal Susitarimo 10 straipsnį. Tai padėjo didinti valstybių narių valdžios institucijų informuotumą apie TFSP. Be to, valstybių narių valdžios institucijos teigė, kad pranešimus, kuriuos Iždo departamentas platina popieriuje, būtų galima tvarkyti veiksmingiau, jei jie būtų teikiami skaitmeniniu būdu. Komisija ragina Iždo departamentą ir Europolą apsvarstyti, kaip būtų galima palengvinti pranešimų tvarkymą laikantis TFSP saugumo priemonių.

Siekiant užtikrinti tinkamą Susitarimo įgyvendinimą, sukurti pasitikėjimu grindžiamus santykius tarp susitariančiųjų šalių ir suinteresuotiesiems subjektams teikti garantijas dėl TFSP priemonės naudingumo, būtina reguliariai atlikti Susitarimo peržiūrą. Komisija ir Iždo departamentas susitarė kitą bendrą peržiūrą pagal Susitarimo 13 straipsnį atlikti 2024 m. pradžioje.

Tarnybų darbiniame dokumente, kuris pridedamas prie šios ataskaitos, išsamiai aprašytas Susitarimo veikimas, bendros peržiūros atlikimo procesas, jos rezultatai ir rekomendacijos.